পুকুরপাড়ে কলাগাছের ঝাড় - তার আড়ালে লুকিয়েছিল সন্ধ্যা আর তার বাবা। বাড়ির ভেতরে তখন নারকীয় চীৎকার আর মশালের আলোর ঝলকানি। বাড়ির পেছনের দরজা খোলা দেখে কিছু লোক সেখান দিয়ে দৌড়ে পুকুরপাড়ের দিকে বেরিয়ে আসতে চেয়েছিল। ওদের হাতে লম্বা লম্বা বাঁশের লাঠি - কলাগাছের ঝাড় আর আশপাশের ঝোপ পিটিয়ে দেখবে কেউ লুকিয়ে আছে কি না। কিন্তু ওরা সে সুযোগ পায় নি। ওদের সামনে হঠাৎই উদয় হয়েছিল একটি প্রাণী। সোজা হয়ে উঠেছে - উদ্যত ফণা - মানুষের কোমর সমান উঁচু। ওরা ওদের লাঠি দিয়ে পিটিয়ে তাকে মারতে পারত। কিন্তু সাহস করে নি। দুর্বৃত্তরা যোদ্ধা নয়। প্রতিরোধ দেখলে তারা পিছু হটে। আবার বাড়ির মধ্যে ঢুকে গিয়েছিল লোকগুলো। খানিকক্ষণ পরে লুঠেরারা চলে গিয়েছিল। সব কটা বাড়ি থেকেই - কারণ তাদের চীৎকার আর শোনা যাচ্ছিল না। কিন্তু তখন বাড়িগুলোতে দেখা যাচ্ছিল আগুনের শিখার ঝলকানি। লুঠ সেরে চলে যাবার সময় ওরা বাড়িগুলোতে আগুন লাগিয়ে দিয়ে গিয়েছিল।